**Poročilo predsednika Odbora za podeljevanje nagrad Republike Slovenije**

**na področju šolstva za leto 2023**

**Učitelji smo nenadomestljivi**

Spoštovane dame in gospodje, spoštovani nagrajenci, spoštovani slavnostni gostje.

Že od prazgodovine je bil strah pred neznanim gibalo razvoja človeštva. Šele ko se je človeštvo nekoliko osvobodilo tega strahu, sta se v njem rodila *radovednost* in *čudenje*. Tako se je ves družbeni razvoj nezadržno nadaljeval in izpolnjeval večno človekovo hrepenenje: *vedeti več, iskati, raziskovati* in nato *izvedeti, spoznati*. In na tej naravni radovednosti gradimo ̶ moramo graditi ̶ tudi prihodnost, to večno željo po *vedenju*, saj moramo vsi postati *filozofi* (iskalci vedenja). Pred šolo in pred učitelji so novi izzivi, a naša naloga in mesto v družbi ostajata enaka, takšna, kot sta bila celotno zgodovino: *smo gibalo razvoja in ustvarjalci prihodnosti*. Zdaj pa k stvari, zaradi katere smo se zbrali.

*Odbor za podeljevanje nagrad Republike Slovenije na področju šolstva* je bil imenovan v sestavi: dr. Eva Klemenčič Mirazchiyski, mag. Majda Zaveršnik Puc, gospe Janja Bogataj, Vlasta Sagadin, Nina Jelen, Bernarda Trstenjak in, da vendarle malo uravnotežimo to komisijo, tudi dr. Andrej Brodnik, mag. Marko Strle kot članice in člani ter jaz, Boris Aberšek, kot predsednik. Strokovna in tehnična dela ter ves postopek pa je suvereno, kot vsa leta do zdaj, vodila gospa Rosanda Lenart.

Pred nami so bile težke odločitve. Leta 2022 je prispelo 24 vlog, leta 2023 pa kar 27 vlog. Letošnja težava je bila tudi za nas nekaj novega. Namreč, od 27 vlog je prispelo kar 17 predlogov za nagrado za življenjsko delo in "le" deset predlogov za nagrado za izjemne dosežke. V prijavah se je torej začela nakazovati počasna, a vztrajna menjava generacij, saj je bilo statistično gledano neprimerno več vlog za nagrado za življenjsko delo kot običajno. To je zahtevalo še dodatno temeljito in celovito presojo posamičnih vlog. Od vseh predlogov jih je bilo kar deset s področja visokega šolstva, in to predvsem za nagrade za življenjsko delo. Zaradi omejitve z merili, ki določajo, da je lahko samo pet nagrad za življenjsko delo in šest za izjemne dosežke, smo bili zares postavljeni pred skoraj nemogoče dileme.

Poleg omenjenih meril in postopkov, opredeljenih z zakonom in pravilnikom, smo člani komisije ponovno posebej upoštevali dve načeli, načelo čim bolj enakomerne porazdelitve po področjih in načelo kakovosti prispevka v posameznih pisnih vlogah predlaganih kandidatov. Pri odličnosti predlogov so članice in člani odbora na podlagi določil iz 4. poglavja Pravilnika o delu odbora upoštevali tudi to, v čem je vloga kakovostno odstopala od preostalih predlogov (še zlasti z vidika kvalitativnih določil 15. in 16. člena pravilnika). Odbor je delal po delovnih skupinah, ki so nato poslale v razpravo celotnemu odboru izbor možnih kandidatk in kandidatov za prejem nagrad. Ti predlogi so zajemali kvalitativno ocenjene posamezne pisne vloge z vseh področij, razen s področja izobraževanja odraslih, študentskih in dijaških domov ter Slovencev po svetu, za katere letos ni prispel noben predlog. Na podlagi teh vlog se je odbor odločil, da*se letos podeli osem nagrad,* vendar je eden od kandidatov nagrado zavrnil. Tako smo podelili samo sedem nagrad s petih področij, in sicer pet za življenjsko delo (vrsta nagrade: 1) ter le dve za izjemne dosežke (vrsta nagrade: 2). Te nagrade so: za področje osnovnega šolstva ena nagrada za življenjsko delo (vrsta nagrade: 1); za področje srednjega šolstva prav tako ena nagrada za življenjsko delo; za področje visokega šolstva tri nagrade, dve za življenjsko delo in ena za izjemne dosežke; ena nagrada za področje glasbenega šolstva (vrsta nagrade: 2) in ena nagrada za področje vzgoje in izobraževanja splošno (vrsta nagrade: 1).

Dovolite mi, da ob koncu tega poročila v imenu odbora in v svojem imenu izrazim zahvalo vsem, ki ste sodelovali v kandidacijskem postopku, od prijaviteljev do kandidatov. Predvsem *slednjim* gre zahvala za vse njihove izjemne dosežke in predvsem *za to*, da so lahko svetel zgled vsem sodelavcem v vzgoji in izobraževanju ter s tem kažejo vlogo in pomen učiteljstva v družbi.

***»Učenje je kot veslanje proti toku, takoj ko prenehamo, nas odnaša nazaj«***, je rekel *Lao Ce.*

Učitelji, kot ste vi, in tisti, ki se zgledujejo po vas, ste zagotovilo, da se Lao Cejeve besede ne bodo uresničile in bomo ̶ prav zaradi vas ̶ ostali uspešna, dinamična in v prihodnost usmerjena družba. *Vsak čoln potrebuje krmarja, nekoga, ki ve, kam moramo pluti. In ta krmar smo mi, učitelji.*

Predsednik odbora

prof. dr. Boris Aberšek

Ljubljana, 17. avgust 2023

**OBRAZLOŽITVE**

**dr. Dragica Pešaković**

**nagrada za življenjsko delo na področju osnovnega šolstva**

Dr. Dragica Pešaković je zaposlena na Osnovni šoli Destrnik - Trnovska vas. V letih svojega pedagoškega dela je zaključila program za poučevanje računalništva v osnovni šoli. Leta 2008 je diplomirala na dodiplomskem študiju in pridobila naziv profesorica proizvodno-tehnične vzgoje in sociologije. V pouk vnaša nove metode, strategije in oblike poučevanja. Vse izkušnje je združila v doktorski disertaciji, kjer je poudarek predvsem na preverjanju spretnosti učencev. Leta 2014 je doktorirala na Fakulteti za naravoslovje in matematiko v Mariboru in pridobila znanstveni naslov doktorica znanosti s področja tehnike – izobraževanje. Ves čas svoje poklicne poti je aktivno sodelovala v projektih, preizkušala nove metode in predstavljala primere dobre prakse v znanstvenih in strokovnih revijah s področja vzgoje in izobraževanja, na konferencah ter posvetih doma in v tujini. Mentorirala je učencem pri raziskovalnih nalogah ter jih pripravljala na tekmovanja s področja tehnike in fizike. Sodeluje z Zavodom Republike Slovenije za šolstvo v različnih projektih. Je soavtorica učbeniških kompletov za poučevanje tehnike in tehnologije, pripravlja dodatna gradiva na portalu IzziRokus. Je recenzentka na regijskem in državnem srečanju mladih raziskovalcev. Sodelovala je pri prenovi učnega načrta za izbirni predmet Obdelava gradiv v prilagojenem izobraževalnem programu in trenutno sodeluje v Predmetno razvojni skupini ter Komisiji za posodobitev učnega načrta za tehniko in tehnologijo. Je pomočnica glavnega ocenjevalca za področje tehnike in tehnologije ter fizike na Državnem izpitnem centru.

Dr. Dragica Pešaković permanentno dviguje raven profesionalnega razvoja. Je gibalo sprememb na področju uspešnega in učinkovitega poučevanja oziroma kakovostnega pouka.

**mag. Ivan Lorenčič**

**nagrada za življenjsko delo na področju srednjega šolstva**

Mag. Ivan Lorenčič je na svoji strokovni poti zasnoval in uvedel številne spremembe in novosti na področju vzgoje in izobraževanja. Njegovo delo zaznamujejo predanost, ambicioznost, prizadevanje za razvijanje potencialov dijakov, vodenje z modelom odprte šole in vključevanje v širši evropski prostor.

Profesor fizike z matematiko je na začetku karierne poti poučeval, več kot 30 let pa izjemno uspešno vodil II. gimnazijo Maribor. Vodil je projekt uvajanja mednarodne mature na šoli in kot član Državne maturitetne komisije vplival tudi na razvoj nacionalnega programa mature. S kolektivom je oral ledino pri uvajanju športnih oddelkov, evropskega oddelka, PRO oddelka z nivojskim poukom slovenščine, angleščine in matematike in vzpostavitvi Konfucijeve učilnice. Vzpostavil je edinstveni sistem dela z nadarjenimi dijaki pod nazivom DrugaDruga. Gimnazija je na njegovo pobudo skupaj z zavodom Bunker ustanovila festival fizičnega in plesnega teatra Drugajanje in krepila vlogo kulturnega centra. Uspešno je opravljal naloge producenta English Student Theatra II. Gimnazije Maribor.

V času vodenja Zavoda Republike Slovenije za šolstvo je sodeloval pri številnih kurikularnih rešitvah, uvajanju devetletne osnovne šole in razvoju šolskih knjižnic.

V širšem šolskem prostoru je nagrajenec pustil svoj pečat pri vodenju Centra za usposabljanje učiteljev iz Bosne in Hercegovine v Mostarju in pobudi za ustanovitev United World Collegea v Ukrajini po koncu vojne.

Magister Ivan Lorenčič verjame, da je vsak posameznik ustvarjalen, le ustrezno priložnost za razvoj mora dobiti. S stalnim zavzemanjem za pravično in kakovostno javno vzgojo in izobraževanje je pomembno prispeval k razvoju na področju šolstva v Sloveniji in širše.

**dr. Amalija Žakelj**

**nagrada za izjemne dosežke na področju visokega šolstva**

Red. prof. dr. Amalija Žakelj je visokošolska učiteljica in raziskovalka za področje didaktike matematike na Pedagoški fakulteti Univerze na Primorskem (UP PEF), od leta 2019 pa je na tej fakulteti tudi prodekanja za študijske zadeve.

Svoje prve pedagoške izkušnje je pridobivala s poučevanjem matematike na srednji šoli, nato se je zaposlila na Zavodu Republike Slovenije za šolstvo, kjer je sodelovala z najrazličnejšimi deležniki na področju vzgoje in izobraževanja, tudi z visokošolskimi ustanovami. Njeno osrednje področje dela je povezano z razvojem didaktike matematike. Pri tem se posveča številnim pomembnim področjem, na primer premagovanju učnih težav učečih se pri matematiki, učenju in poučevanju geometrije z uporabo sodobnih informacijsko-komunikacijskih tehnologij in brez njih, v zadnjem obdobju pa se intenzivno ukvarja z vizualizacijo matematičnih pojmov in ustvarjalnostjo pri matematiki. Znanstveno in strokovno delo nagrajenke je pomemben prispevek k razvoju didaktike matematike, obenem pa ima veliko uporabno vrednost v praksi. Pomemben prispevek nagrajenke k promociji didaktike matematike kot znanstvene discipline in tudi k promociji in širši prepoznavnosti UP PEF je bilo tudi vodenje minisimpozija na evropskem kongresu matematike. Z razvojno-raziskovalnim delom je dr. Žakelj pomembno prispevala h kakovosti vzgoje in izobraževanja, tako s svojim delom v raznih skupinah in organih na državni ravni, sodelovanjem pri projektih in raziskavah kot tudi z delom s študenti in učitelji na fakulteti.

**dr. Marjan Šimenc**

**nagrada za življenjsko delo na področju visokega šolstva**

Red. prof. dr. Marjan Šimenc je visokošolski učitelj in raziskovalec, zaposlen je na Pedagoški fakulteti in Filozofski fakulteti Univerze v Ljubljani, dopolnilno pa na Pedagoškem inštitutu.

Nagrajenec je več kot tri desetletja s svojim izjemno zavzetim in uspešnim pedagoškim in raziskovalnim delom pomembno vplival ne samo na vzpostavitev in stalno konceptualno bogatitev filozofije in sociologije vzgoje kot posebnih akademskih disciplin, temveč tudi na celotni razvoj teorije in prakse vzgoje in izobraževanja v Sloveniji. Rezultati njegovega dela pomenijo izjemen prispevek k razvoju posameznih znanstvenih disciplin (še posebej didaktike filozofije) ter pomembno obogatitev spoznanj in neizbrisen pečat na področjih, ki so predmet njegovega znanstvenega udejstvovanja (predvsem zasebnega šolstva, državljanske vzgoje, otrokovih pravic in filozofije za otroke). V slovenskem in mednarodnem prostoru uživa ugled vrhunskega strokovnjaka, kar se kaže v številnih vabljenih predavanjih doma in v tujini, sodelovanju v uredništvih znanstvenih revij in založb, pa tudi v njegovih referenčnih delih, ki so podlaga konceptualnim spremembam na področju vzgoje in izobraževanja v Sloveniji. Med študenti je zaželen mentor, številne so tudi njegove odgovorne vloge znotraj univerze in v drugih ustanovah na šolskem področju. Nagrajenec je intelektualec, ki javno izraža svoja, tudi kritična mnenja, njegovi pogledi in stališča do aktualnih vprašanj v vzgoji in izobraževanju so večkrat objavljeni v množičnih medijih.

**dr. Mitja Slavinec**

**nagrada za življenjsko delo na področju visokega šolstva**

Dr. Mitja Slavinec je univerzitetni profesor in raziskovalec na Fakulteti za naravoslovje in matematiko Univerze v Mariboru, ki svoje pedagoško delo udejanja kot pomembno in plemenito poslanstvo prenašanja znanja na mlade. Spodbuja jih h krepitvi ustvarjalnosti, in razvijanju raziskovalnega duha. S svojim delom je pustil globoko sled na celotni izobraževalni in družbeno politični vertikali – tako po strokovni kot organizacijski plati. Posebej je treba opozoriti na njegovo delo z nadarjenimi učenci in dijaki, kjer je ponekod opravil tudi pionirsko delo, na primer pri mladinskem raziskovalnem delu ali raziskovalnih taborih, študentom pa pomaga tudi preko vodenja dveh izobraževalnih fundacij. Je pobudnik in nosilec številnih študijskih predmetov, od temeljnih znanstvenih do različnih aplikativnih, s čimer je oral ledino inovativnemu področju raziskav in izobraževanja ter s tem pomembno prispeval pri prenosu znanja v prakso. Njegovo zagnano mentorsko delo se kaže tudi v uspehu njegovih študentov na različnih področjih, vključno pri doseganju prestižnih študentskih nagrad.

Za zaključek povzemimo še njegovo znanstveno in strokovno pot: v sistemu SICRIS ima zavedenih 1191 objav, 530 čistih citatov, 36 izvirnih znanstvenih člankov, dva univerzitetna učbenika in 32 samostojnih strokovnih sestavkov ali poglavij v monografskih publikacijah. Prav tako pa je avtor in soavtor 53 srednješolskih, osnovnošolskih in drugih učbenikov, kar le še poudarja njegovo vsestranskost in produktivnost.

**dr. Inge Breznik**

**nagrada za izjemne dosežke na področju glasbenega šolstva**

V letih delovnih izkušenj je delovala kot učiteljica glasbe, zborovodja šolskih zborov, mentorica Orffovih skupin ter muzikalov, kot asistentka in mlada raziskovalka na Oddelku za glasbo na Pedagoški fakulteti Univerze v Mariboru ter zadnjih 15 let kot področna podsekretarka na Zavodu Republike Slovenije za šolstvo, in sicer na področju glasbe v osnovni in srednji šoli. Z različnimi akcijami in organizacijo srečanj se je širše uveljavila na področju vzgoje in izobraževanja. Povezala je različne deležnike na področju glasbenega izobraževanja in deluje kot ambasadorka kulturnega udejstvovanja, kot motivator za dvig kakovosti večglasnega šolskega zborovskega petja in kot motivator za dvig kakovosti pedagoškega dela učiteljev glasbe. Vključena je bila v različne delovne skupine na takratnem Ministrstvu za izobraževanje in šport, na Zavodu Republike Slovenije za šolstvo pa je prevzela vodenje projekta Inovativna pedagogika v okviru Evropskega socialnega sklada. Zaradi specifičnih znanj izvaja tudi solistične pevske koncerte, snema pesmi za učbenike, je članica več delovnih skupin na področju kulture. Dr. Inge Breznik je močno zaznamovala področje glasbe v izobraževanju, saj s svojim delovanjem poseže na področje predšolske vzgoje, osnovne in srednje šole ter glasbenega šolstva. Njeno delo odlikujejo kakovost, predanost stroki, marljivost, odprtost, čustvena inteligenca, empatija, občutek za skupno dobro. Velja za karizmatično osebnost, ki na poseben način zaznamuje vsakega posameznika, s katerim sodeluje ali ga nagovarja. Njeno delovanje pri posamezniku ali skupini pušča trajno sled, saj v skrbi za širjenje pozitivnega odnosa do glasbe ljudi povezuje, bogati in osmišlja njihovo življenje.

**dr. Darko Zupanc**

**nagrada za življenjsko delo na področju vzgoje in izobraževanja**

Kakovostno izobraževanje je temelj zdržnega razvoja ter zadovoljstva in uspeha slehernika in tako tudi družbe. Za razpoznavanje kakovosti pri doseganju kurikularnih ciljev, potrebujemo objektiven instrument. V slovenskem prostoru se je Državni izpitni center (RIC), odkar ga vodi dr. Zupanc, razvil v enega najpomembnejših tvorcev takšnih preverjanj. V tem času se je iz ponudnika zgolj dveh preverjanj razvil v institucijo, ki ponuja kar enajst takšnih instrumentov. Ob tem RIC izvaja še znanstveno-raziskovalno dejavnost ter sodeluje v številnih nacionalnih in mednarodnih projektih. Ključno vlogo pri tej preobrazbi je imel s svojo vizijo, preudarnostjo, zanesljivostjo in znanjem dr. Zupanc.

Po diplomi iz fizike se je dr. Zupanc leta 1993 zaposlil na Gimnaziji Kranj, kjer je že leta 1997 pridobil naslov svetnika. Na njegovo že tedanje vizionarstvo kaže uporaba digitalne tehnologije pri pouku fizike. Kljub temu, da je kmalu zatem prevzel vodenje RIC, ni nikoli prekinil svojega pedagoškega dela in še danes poučuje na Gimnaziji Kranj.

Kakovost izobraževanja ni nacionalna posebnost, ampak težnja na svetovni ravni. Dr. Zupanc se je tega močno zavedal, saj je deloval v številnih mednarodnih organizacijah in mrežah ter vodil slovenski del kar nekaj mednarodnih projektov. O njegovi dejavnosti priča več kot 250 vnosov v bibliografiji.

Dr. Darko Zupanc ugotavlja, da so za slovenski šolski sistem značilni veliki količinski deleži, a žal v povprečju nizka kakovost znanja. Prav njegovo delo nam kaže pot, da z analizami izkazanega znanja uvedemo in objektivno ovrednotimo izboljšave ter dobimo tudi bolj pravično šolstvo.